**Prosiect Dyddiadur Pysgota Môr â Gwialen**

**Cwestiynau Cyffredin: Cwestiynau ac atebion**

**Pam fod angen arolygon o bysgota môr â gwialen?**

Nid oes amheuaeth bod pysgota môr â gwialen yn weithgaredd pwysig yn y DU, gan ddarparu buddion cymdeithasol ac economaidd yn enwedig i gymunedau arfordirol. Felly, byddai amcangyfrifon cywir o ddalfeydd hamdden yn gwella cryn dipyn ar reolaeth y stociau gan helpu i gyflawni nodau gwarchodaeth ac yn y diwedd wella argaeledd pysgod i bysgotwyr môr â gwialen. Bydd data o arolygon pysgota â gwialen yn helpu Awdurdodau Pysgodfeydd y Glannau a Chadwraeth (IFCAs) ac Adran yr Amgylchedd, Bwyd a Materion Gwledig (Defra) i adeiladu sylfaen dystiolaeth gref ar weithgarwch pysgota â gwialen a'i werth economaidd a chymdeithasol ar raddfa ranbarthol a chenedlaethol, a all sefyll ochr yn ochr â'r data helaeth sydd ar gael ar bysgota masnachol a gweithgareddau morol eraill. Bydd y set data hon yn cael ei defnyddio’n ogystal gan gyrff pysgota â gwialen i ddatblygu eu safbwynt eu hunain ar bysgota môr â gwialen.

Mae'r Comisiwn Ewropeaidd hefyd wedi rhoi deddfwriaeth ar waith sy’n ei gwneud yn ofynnol i aelod-wladwriaethau'r UE gasglu ac adrodd am ddata ar ddalfeydd hamdden. Amcan y ddeddfwriaeth yw sicrhau bod data digonol ar stociau pysgod penodol yn bodoli lle mae ei angen er mwyn rhoi darlun mwy eglur o sut mae gweithgareddau pysgota yn effeithio ar y stociau. Sefydlwyd Fframwaith Casglu Data'r UE (DCF) i sicrhau bod data digonol ar stociau pysgod a'u pysgodfeydd yn cael ei gasglu i gefnogi monitro ac asesu’r stociau’n wyddonol. Mae'r gofyn hwn yn debygol o barhau o dan olynydd y DCF – Rhaglen Amlflynyddol yr UE (EUMAP) – er gall y rhywogaethau ac amlder yr adrodd newid. Fel ymateb i hyn, mae'r DU wedi datblygu rhaglen arolwg a elwir y Prosiect Dyddiadur Pysgota Môr â Gwialen sy'n anelu at ddarparu gwybodaeth ynghylch cyfranogiad mewn pysgota môr â gwialen, ymdrech, dalfeydd, a buddion yn y DU.

**Sut ydych chi'n gwybod os yw stoc o bysgod yn cael eu pysgota mewn ffordd gynaliadwy?**

Mae hyn angen data cywir ar faint o bysgod sy’n cael eu dal bob blwyddyn gan yr holl weithgareddau pysgota ynghyd â gwybodaeth arall, megis o arolygon ymchwil, er mwyn monitro tueddiadau stoc. Heb ddata ar ddalfeydd pysgodfeydd hamdden, dim ond rhan o'r darlun sydd ar gael ar gyfer stociau pysgota hamdden pwysig fel draenogiaid y môr. Gallai hyn arwain at fwy o ansicrwydd ynghylch statws stoc, sy'n ei gwneud yn fwy anodd gwybod a yw'r gwaith o adfer stociau i gyflwr iach ar y trywydd iawn. Caiff arolygon pysgota môr â gwialen eu cynllunio i roi'r math o ddata ar ddalfeydd hamdden a faint a ryddheir sydd ei angen yn y dyfodol i wella ein gwybodaeth am y tueddiadau a chynaliadwyedd stociau.

**Pwy sy'n ymwneud â'r arolwg?**

Mae’r Prosiect Dyddiadur Pysgota Môr â Gwialen yn cael ei gynnal ar y cyd gan Ganolfan yr Amgylchedd, Pysgodfeydd a Gwyddor Acwafeithrin (Cefas www.cefas.co.uk) a Substance (www.substance.net; www.resources.anglingresearch.org.uk). Ariennir y prosiect gan Adran yr Amgylchedd, Bwyd a Materion Gwledig yn Lloegr a chan y llywodraethau datganoledig yng Nghymru, yr Alban a Gogledd Iwerddon, ac mae hefyd yn cael ei gefnogi gan gymdeithasau cenedlaethol pysgota môr â gwialen.

**Pa effaith gaiff y prosiect ar ddatblygiad pysgota môr â gwialen?**

Os yw pysgota môr â gwialen yn mynd i gael ei gynrychioli’n gryf mewn prosesau sy’n ymwneud â gwarchodaeth pysgod, mae angen tystiolaeth ffeithiol gyfredol arno, i sefyll ochr yn ochr â data ar weithgareddau morol eraill. Mae'n hanfodol bod gwybodaeth am bysgota môr â gwialen mor gywir ag y bo modd - o ran pa mor aml mae pobl yn mynd i bysgota, yr hyn sy’n cael ei ddal, yr hyn sy’n cael ei ryddhau a beth a gyfrennir at yr economi. Bydd y data ar gael yn eang i bawb, fel y gellir ei ddefnyddio gan sefydliadau pysgota â gwialen i ddatblygu polisïau ar faterion pwysig sy'n wynebu pysgota môr â gwialen.

**A yw data yn mynd i gael ei ddarparu i Ewrop?**

Mae'r Comisiwn Ewropeaidd wedi gweithredu deddfwriaeth sy’n ei gwneud yn ofynnol i aelod-wladwriaethau'r UE gasglu ac adrodd am ddata ar ddalfeydd hamdden. Amcan y ddeddfwriaeth yw sicrhau bod data digonol yn bodoli ar stociau pysgod penodol lle mae ei angen i roi darlun mwy eglur o sut mae gweithgareddau pysgota yn effeithio ar y stociau. Mae Rheoliad Rheolaeth yr UE yn ei gwneud yn ofynnol i adrodd am ddalfeydd hamdden o stociau prin sy'n destun cynlluniau adfer yr UE (megis penfras), ac mae'n berthnasol yn unig i gychod pysgota hamdden cofrestredig megis cychod siarter. Sefydlwyd Fframwaith Casglu Data'r UE (DCF) er mwyn sicrhau bod data digonol ar stociau pysgod a'u pysgodfeydd yn cael ei gasglu i gefnogi'r gwaith o fonitro ac asesu’r stociau’n wyddonol. Prif ofyn DCF ar gyfer y DU yw adrodd am ddalfeydd hamdden o ddraenogiaid y môr, penfreision, eogiaid, llyswennod, a phob math o gathod môr a siarcod. Yn wahanol i’r Rheoliad Rheolaeth, mae'r DCF yn cwmpasu pob math o bysgota hamdden o gwch ac o’r lan.

**A ddylai pysgotwyr môr â gwialen bryderu bydd y data hwn yn arwain at gyfyngiadau?**

Mae rhai pysgotwyr â gwialen yn credu mai diben arolygon pysgota â gwialen yn y pen draw yw rheoli pysgota môr â gwialen. Nid yw hyn yn wir, gan na fyddai'r llywodraeth yn dymuno gosod beichiau rheoliadol diangen lle nad oes eu hangen. Fodd bynnag, lle mae tystiolaeth gref yn bodoli bod stoc o bysgod yn cael ei orbysgota a’i leihau’n ddifrifol o ganlyniad i effaith gyfunol pysgota masnachol a hamdden, dylai fod yn gyfrifoldeb ar bob person sy'n ymwneud â chymryd pysgod o'r rhywogaeth hon o'r môr i helpu gwarchod ac adfer y stoc. Heb ddata da ar yr hyn sy'n cael ei ddal gan bob math o bysgota, mae'n dod yn anodd iawn datblygu'r pecynnau mwyaf effeithiol o fesurau i gyflawni hyn ac i ragweld a monitro eu canlyniad. Enghraifft dda yw’r draenogyn y môr Ewropeaidd sy'n ymddangos ei fod yn cael ei orbysgota ac sy’n lleihau'n raddol o ran niferoedd. Mae'r Comisiwn Ewropeaidd wedi gwneud cynigion pellgyrhaeddol ar gyfer rheolaethau ar bysgota masnachol am ddraenogiaid y môr, mae wedi cynyddu'r isafswm maint glanio i 42cm, ac mae wedi cyflwyno terfynau bag ar gyfer pysgota hamdden. Bu iddynt ddefnyddio data o arolygon pysgota môr â gwialen yn Lloegr, yr Iseldiroedd, Ffrainc a Gwlad Belg er mwyn helpu datblygu mesurau a gwerthuso eu heffeithiau. Mae llywodraethau cenedlaethol a chyrff pysgota â gwialen wedi defnyddio data o'r arolygon yn ogystal er mwyn helpu datblygu eu polisïau ar gyfer trafodaeth gyda'r Comisiwn. Mae angen rhagor o ddata er mwyn addasu mesurau rheoli o’r fath i newidiadau mewn maint stoc yn y dyfodol a lefelau dal argymelledig.

Mae’r genhedlaeth bresennol o bysgotwyr môr â gwialen hamdden a physgotwyr masnachol yn dal i wynebu heriau i adfer stociau o bysgod ar ôl sawl degawd o orbysgota yn ystod yr 20fed ganrif. Erbyn diwedd y 1990au, roedd bron bob un o'r stociau o gwmpas y DU, y mae data da ar gael ar eu cyfer, yn cael eu pysgota’n anghynaladwy ac yn mynd yn wirioneddol brin. Mae mesurau rheoli pysgodfeydd llym a digomisiynu helaeth cychod pysgota wedi arwain at gynnydd graddol yn y nifer o stociau sy'n cael eu cynaeafu mewn modd cynaliadwy ers y 1990au. Gallai arolygon pysgota môr â gwialen dynnu sylw at amgylchiadau lle dylai pysgotwyr â gwialen chwarae rhan bwysig ynghyd â physgotwyr masnachol yn y broses hon o adfer stociau sy’n agored i niwed neu sy’n cael eu gorbysgota, er enghraifft draenogiaid y môr. Yn yr achos hwn, byddai llywodraethau’n ceisio gweithio gyda'r sector pysgota i gytuno ar fesurau gwirfoddol neu i gyfrannu mewn dull mor effeithiol â phosibl i ddatblygu mesurau rheoleiddio rhyngwladol a domestig lle mae angen clir amdanynt.

**Pam fod y ffocws ar bysgota môr â gwialen hamdden pan ei bod yn amlwg fod pysgota masnachol yn cael llawer mwy o effaith?**

Mae gan bysgodfeydd masnachol eisoes faich trwm o adrodd am ddalfeydd trwy lyfrau log yr UE, ac mae gan labordai pysgodfeydd cenedlaethol raglenni mawr o gasglu data i sefydlu cynnwys dalfeydd o ran maint ac oedran, a’r niferoedd a deflir. Mae'r rhain yn fewnbynnau allweddol i asesiadau gwyddonol o’r rhan fwyaf o stociau pysgod. Ar gyfer stociau hamdden pwysig, byddai amcangyfrifon o'r dalfeydd hamdden yn gwella cywirdeb asesiadau o gyflwr y stociau. Byddai hyn yn helpu cyflawni nodau cadwraeth ac yn y pen draw byddai’n gwella argaeledd pysgod i bysgotwyr môr â gwialen.

**Beth sy'n digwydd os nad yw pysgotwyr â gwialen yn dymuno cyfranogi mewn casglu data?**

Yn syml, mae ansawdd y wybodaeth a gynhyrchir yn dibynnu ar ba nifer o bobl sy'n fodlon cymryd rhan. A pho fwyaf cywir yw’r data, adlewyrchir hyn gan y lefel o gynrychiolaeth gaiff pysgota môr â gwialen. Mae'n gamsyniad poblogaidd y byddai absenoldeb data yn arwain at anwybyddu pysgota môr â gwialen pan fod rheolwyr pysgodfeydd yn ystyried sut orau i ddiogelu stociau pysgod. Mewn cyferbyniaeth, os oes tystiolaeth bod angen mesurau gwarchod cryfach ar stoc o bysgod, mae’n bosibl bydd yn rhaid seilio penderfyniadau rheoli ar farn achos-gwaethaf lle ceir ansicrwydd mawr o ran gwybodaeth am y stociau pysgod a'r hyn sy'n cael ei ddal. Os oes gwybodaeth gywir ar gael ynghylch pysgota hamdden â gwialen, seilir y penderfyniadau hynny ar yr hyn sydd mewn gwirionedd yn wir. Oherwydd hyn, mae er mantais pawb i gael data cywir, gwiriadwy ar bysgota môr â gwialen fel bod gan bawb ddarlun mwy eglur o gyflwr stociau a gwerth pysgota môr â gwialen i'r economi. Bydd hyn yn hwyluso gweithio gyda chyrff pysgota môr â gwialen i ddatblygu mesurau gwarchodaeth gwirfoddol neu reoliadol mwy effeithiol os oes angen, a chyfrannu'n fwy effeithiol at ddatblygu polisïau cenedlaethol a rhyngwladol. Yn y tymor hwy gall hyn ond fod er budd pysgota môr â gwialen, yn enwedig lle mae angen adfer stociau pysgota â gwialen hamdden pwysig i lefelau mwy iach a chynhyrchiol.

**Beth yw effeithiau negyddol posibl arolygon pysgota**?

Fel y nodwyd uchod, ni fyddai Llywodraeth y DU yn dymuno gosod beichiau rheoliadol diangen ar bysgotwyr môr â gwialen. Fodd bynnag, gall arolygon pysgota â gwialen ddangos bod yna rywogaethau mewn ardaloedd penodol lle gellid ystyried bod gweithgareddau hamdden yn cael effaith ychwanegol sylweddol, sydd yn wir am ddraenogiaid y môr a gallai hefyd fod yn wir ar gyfer rhai rhywogaethau eraill. Os felly, i gychwyn byddai'n well gan lywodraethau'r DU ddatblygu mesurau gwirfoddol a fydd yn lleihau effaith hamdden ar y stoc, ond na fydd yn effeithio ar fwynhad y gweithgaredd. Gall hyn fod ar ffurf dal-a-rhyddhau ar ôl i nifer benodol o bysgod gael eu cadw neu osgoi ardaloedd yn wirfoddol lle mae llawer iawn o bysgod bach yn cael eu dal. Fodd bynnag, lle mae angen sefydledig amlwg am reoliadau ehangach a mwy ffurfiol i warchod stoc, byddai llywodraethau a'r Comisiwn Ewropeaidd yn gofyn am wybodaeth gan yr holl bysgodfeydd, gan gynnwys data a gasglwyd yn ystod arolygon pysgota hamdden, yn enwedig y rhai y mae'n ofynnol i ni eu cynnal gan reoliadau Ewropeaidd. Gellir ystyried fod hon yn un o effeithiau negyddol arolygon ond mewn gwirionedd gallai absenoldeb data o'r fath arwain at fwy fyth o fesurau rhagofalus a rheolaethau mwy caeth oherwydd bod mwy o ansicrwydd ynghylch holl effeithiau pysgota.

Wrth reswm, gall arolygon pysgota â gwialen ddangos bod gweithgareddau hamdden yn cael effaith ddibwys ar stociau, ac nid oes angen chwilio am fesurau gwirfoddol neu reoliadol ychwanegol ar gyfer y stociau hynny. Fodd bynnag, ni allwn gymryd yn ganiataol y bydd hynny'n digwydd, a dyna pam fod cael data a gasglwyd mewn dull mor gywir â phosibl yn bwysig. Mae penderfyniadau gwybodus yn bwysig er lles yr holl gyfranddalwyr.

**Pa ddulliau arolwg a ddefnyddir?**

Mae'r dulliau a amlinellwyd yn adeiladu ar y sylfaen gadarn a ddatblygwyd ym Mhysgota Môr â Gwialen 2012, a bydd yn defnyddio'r data o'r rhaglen wreiddiol ochr yn ochr ag arolygon newydd. Rhoddodd Pysgota Môr â Gwialen 2012 gynnig ar nifer o wahanol fethodolegau casglu data gan gynnwys arolygon safle ar y lan, dyddiadur dal i gychod siarter, ac arolygon dal ar-lein. Roedd y dulliau arolygu amrywiol yn wahanol o ran lefelau ymateb, tueddiad a manylder y data a gasglwyd. Defnyddiwyd y wybodaeth hon gyda phrofiad o bob cwr o'r byd i ddatblygu'r Prosiect Dyddiadur Pysgota Môr â Gwialen sydd â thair elfen:

 • Arolwg cenedlaethol wyneb yn wyneb i amcangyfrif cyfranogiad mewn pysgota ac ymdrech, gan ddefnyddio cwestiynau a ychwanegwyd at yr Arolwg Chwaraeon Dŵr Cenedlaethol yn 2016 a 2017.

 • Nodi sampl gynrychioliadol o bobl sy'n pysgota ar gyfer hamdden yn y môr y gofynnir iddynt a ydynt yn barod i gadw dyddiaduron i gofnodi eu gweithgareddau pysgota, dalfeydd a gwariant ar bysgota. Cynhelir arolwg cychwynnol o bobl o'r rhestr hon i gael gwybod faint a pha fath o bysgota hamdden y maent yn ei wneud, ac ym mha ran o'r DU y maent yn pysgota amlaf.

• Arolwg panel yn cynnwys cwblhau dyddiaduron trwy gydol 2017 a 2018 gan sampl o bobl o'r rhestr o bysgotwyr môr â gwialen hamdden a nodwyd yn y cam blaenorol. Gofynnir i’r pysgotwyr â gwialen hyn gadw cofnod o deithiau a wnaed, dalfeydd a’r pysgod a ryddheir, meintiau (hyd a phwysau) a gwariant. Bydd y rhain yn cael eu cydgasglu bob mis am flwyddyn.

Bydd amcangyfrifon o ddalfeydd pysgota môr â gwialen hamdden a gwariant taith o'r panel dyddiadur yn cael eu defnyddio wedyn i gaffael amcangyfrifon ar gyfer y boblogaeth gyfan o bysgotwyr môr â gwialen, yn seiliedig ar amcangyfrifon o gyfanswm y niferoedd cenedlaethol o bysgotwyr môr â gwialen o'r Arolwg Chwaraeon Dŵr Cenedlaethol a chanlyniadau arolwg blaenorol y Swyddfa Ystadegau Gwladol ym Mhysgota Môr â Gwialen 2012. Dadansoddir yr arolygon gwahanol yn ôl rhanbarth, nodweddion demograffig ac amlder pysgota i gywiro unrhyw dueddiadau a achosir gan fethiant y panel dyddiadur i fod yn gwbl gynrychioliadol o'r holl boblogaeth o bysgotwyr môr â gwialen.

Mae llawer o ddulliau posibl o gasglu gwybodaeth am bysgota môr â gwialen hamdden, y mae gan bob un ohonynt wahanol gryfderau. Dewiswyd y dyluniad newydd er mwyn iddo roi lefel resymol o gywirdeb a lleihau tueddiad gan ddefnyddio profiad o Bysgota Môr â Gwialen 2012, ac fe’i defnyddir fel mater o drefn gan wyddonwyr eraill yn Ewrop, UDA, Awstralia a Seland Newydd. Yn gyffredinol, ystyriwyd bod y dyluniad hwn yn rhoi’r gwerth gorau am yr arian a’i fod yn rhoi amcangyfrifon rhesymol.

**Sut fydd mewnbwn cyfranddalwyr yn cael ei gasglu?**

Er nad oes grŵp llywio swyddogol ar gyfer yr arolwg hwn, gofynnir am fewnbwn gan nifer o sefydliadau allweddol. Adroddir yn ogystal am ddiweddariadau ar wefan y prosiect.

**Pryd ddechreuodd arolygon y Prosiect Dyddiadur Pysgota Môr â Gwialen?**

Cynhaliwyd yr Arolwg Chwaraeon Dŵr Cenedlaethol yn ystod hydref 2016. Bu’r astudiaeth Dyddiadur yn rhedeg ers Ionawr 2017 a bydd yn parhau hyd nes o leiaf Rhagfyr 2018. Am fwy o wybodaeth, cysylltwch â: seaanglingdiary@substance.net

**Mae’r prosiect hwn ar ran:**

**Cefnogir y prosiect gan:**

**Mae sefydliadau pysgota â gwialen sy’n cefnogi’r prosiect yn cynnwys:**